als_Latn dik_Latn sag_Latn
Akuzat e Doshit/ Basha: Rama t’i kërkojë Metës dorëheqjen, në të kundërt ai është bashkëpunëtorPolitikë Saturday, March 7th, 2015
Kryeministri e kishte përgatitur verdiktin e tij, e kishte të shkruar dhe e lexoi para kamerave, sido që të ketë shkuar marrja e tij në pyetje
Vijojnë reagimet e zyrtarëve të lartë të opozitës lidhur me përfshirjen e kreut të Kuvendit, Ilir Meta, në ngjarjen e porositjes së vrasjes së dy deputetëve të Parlamentit Shqiptar. Në të vërtetë, kjo do të jetë kryefjala e opozitës edhe gjatë javës që vjen, pasi ditën e enjte, opozita do të kërkojnë dorëheqjen e Kryeparlamentarit Ilir Meta nëpërmjet protestave. Sipas kreut të opozitës, Lulzim Basha, dorëheqjen e Metës nuk duhet ta kërkojë vetëm opozita, por edhe vetë Kryeministri Edi Rama. Në të kundër, po sipas Bashës, Kryeministri do të vërtetojë se ai është bashkëpunëtor i Ilir Metës dhe do të angazhojë të gjitha mjetet e mundshme që e vërteta, e cila sipas Bashës është se Meta ka porositur vrasjen e dy deputetëve, të mos dalë në dritë. Këtë reagim kryeopozitari e bëri pasi kreu i Kuvendit Meta, kreu i qeverisë Rama dhe ministri i Brendshëm Tahiri dhanë versionin e tyre për deklaratën e deputetit socialist, Tom Doshi, që akuzoi Kryeparlamentarin si porositësin për eliminimin e tij dhe të deputetit demokrat Mhill Fufi.
Reagimi i Bashës
Basha akuzoi Kryeministrin Rama se ai po tenton të imponojë versionin e tij për çështjen në hetim, akuzat e deputetit Tom Doshi për kreun e Kuvendit Ilir Meta si porositës i vrasjes së dy deputetëve. Variantin e tij ai e imponoi edhe para dyerve të Prokurorisë, tha Basha. “Të gjithë shqiptarët panë vetë sot se si Edi Rama nga dera e Prokurorisë, tentoi të diktonte variantin e tij për ngjarjen, duke e quajtur skenar aktrimi. Pra, pavarësisht fakteve dhe rrethanave, pavarësisht hetimit dhe punës që duhet të bëjë drejtësia, Edi Rama imponohet duke konkluduar ai i pari për këtë ngjarje”, – u shpreh kreu i opozitës. “Ky ishte synimi i tij sot, që del qartë edhe nga fakti se Kryeministri e kishte përgatitur verdiktin e tij, e kishte të shkruar dhe e lexoi para kamerave, sido që të ketë shkuar marrja e tij në pyetje. Rama nuk ngurroi të vihej në krye të skemës së krijimit të alibive dhe ushtrimit të presionit ndaj drejtësisë”, – tha Basha. Deklarimet e Kryeministrit Rama kryeopozitari i komentoi si ndërhyrje në hetim, ndërsa u shpreh se vetëm një hetim i pandikuar nga politika do të mundësonte zbardhjen dhe nxjerrjen e së vërtetës. “Vetëm një hetim objektiv, bazuar mbi fakte dhe i painfluencuar nga politika do të ndihmojë në zbardhjen e ngjarjes dhe zbulimin e të vërtetës. Mundësia për një hetim të tillë kompromentohet rëndë sa kohë që i akuzuari për porositjen e vrasjeve mban postin si numër dy i shtetit”, – vijoi kreu i Partisë Demokratike.
Rama dhe Meta
Në këtë kontekst, kryedemokrati i kërkoi Kryeministrit Rama të bëjë të njëjtën thirrje ndaj Kryeparlamentarit si në rastin e protestës së 21 Janarit: dorëheqjen e Metës. Nëse Rama nuk ia kërkon dorëheqjen kreut të Kuvendit, Meta, ai vërteton se është bashkëpunëtor i tij në porositjen e vrasjes së dy deputetëve. “Edi Rama urdhëroi protestën e 21 Janarit, edhe pse Ilir Meta kishte dhënë dorëheqjen nga posti i zv.kryeministrit. A do t’i kërkojë Edi Rama kësaj radhe Ilir Metës dorëheqjen pas akuzave publike për vrasje të deputetit të tij? Nëse Edi Rama nuk kërkon të paktën dorëheqjen e Metës për këtë akuzë shumë më të rëndë se akuza për të cilën urdhëroi 21 Janarin, a nuk vërteton kjo se Rama është bashkëpunëtor në mbulimin e krimit të paralajmëruar?”, – deklaroi kryedemokrati Basha. “Kryeministri ka në dorë të ndihmojë drejtësinë, duke i kërkuar Ilir Metës, të akuzuar për porositjen e vrasjes së dy deputetëve, që të japë dorëheqjen. Nëse jo, Edi Rama konfirmon se është kokë e këmbë i implikuar dhe se ka zgjedhur të bëhet pjesë e mbylljes së çështjes, mbylljes së hesapeve e pazareve, dhe jo zgjidhjes që vjen vetëm nga drejtësia”, – vijoi Basha.
Replikat Rama-Basha
Rama: Basha, një figurant i pashpresë
Kryeministri Edi Rama reagoi ndej deklaratave të kreut të opozitës, duke e cilësuar një figurant i pashpresë të një filmi drejt fundit. “Kryetari i arratisur i Bashkisë Tiranë dhe drejtor i Shtëpisë së Oficerëve të Saliut, një figurant i pashpresë në filmin që po afron drejt fundit”, – shkroi kreu i qeverisë në rrjetin social “Facebook”.
Basha: Rama sillet si i sëmuri në dhomën e izolimit
Kreu i opozitës, Lulzim Basha, foli edhe për protestat e paralajmëruara, ndërsa akuzoi Kryeministrin se sillet si i sëmurë në dhomën e izolimit. Sipas Bashës, Rama ka humbur logjikën, është i paaftë dhe kloun, që sillet vërdallë pa ditur se çfarë bën dhe çfarë flet. “Ndërsa afron përballja me qytetarët e Tiranës, të cilëve u ka dhuruar si kryebashkiak beton dhe si Kryeministër tritol, varfëri dhe papunësi, Edi Rama ka humbur logjikën dhe sillet si i sëmuri në dhomën e izolimit. Keqardhje për ty zoti Kryeministër që përveçse i paaftë, je kthyer dhe në një kloun që vjen vërdallë nëpër Shqipëri pa e ditur ç’bën dhe ç’flet. Sa për skenarët e krimit ku je përfshirë herë si regjisor e herë si bashkëpunëtor, do vijë ora e të vërtetës”, – shkroi dje Basha në vijim të reagimit për çështjen “Doshi”.
PD: Pse Meta, pasi doli nga Prokuroria, ndali vrapin në zyrën e ministrit Tahiri?
Partia Demokratike ngriti dje disa pikëpyetje lidhur me veprimet e kreu të Kuvendit pasi dëshmoi në prokurori lidhur me akuzat e Doshit se ndaj tij ka qenë organizuar një tentativë vrasjeje e porositur nga Kryeparlamentari. Sipas PD-së, Meta, pasi ka dhënë versionin e tij në Prokurori, ka ndalur vrapin në zyrën e ministrit të Brendshëm Saimir Tahiri, ndërsa ky i fundit do të shkonte në organin hetimor për të dëshmuar mbi ngjarjen “Doshi”. Kreu i grupit parlamentar demokrat, Edi Paloka, e argumentoi këtë fakt si bashkëpunim mes Metës dhe Tahirit në planifikimin e ngjarjes për të fshehur të vërtetën. “Ilir Meta prej katër ditësh publikisht i akuzuar për porositjen e vrasjes së dy deputetëve, i thelloi dyshimet ndaj tij sot, kur menjëherë pasi u pyet në Prokurori, e mbajti frymën në zyrën e ministrit të Brendshëm, para se Tahiri të nisej vetë në Prokurori për t’u pyetur. I akuzuari për organizimin e dy vrasjeve i doli përpara të akuzuarit tjetër, Tahirit, si fshehës i ngjarjes, pak përpara se ky i fundit të shkonte për të dëshmuar”, – tha Paloka. Ai e akuzoi Tahirin si bashkëpunëtor i ngjarjes, edhe prej faktit se ai ka dalë në disa deklarata kontradiktore rreth ngjarjes së ngritur nga deputeti i përjashtuar nga PS-ja, Tom Doshi. “Ilir Meta dhe Saimir Tahiri kanë bashkëpunuar ngushtë deri më tani në të gjitha përpjekjet e bëra për manipulim e rrjedhje informacioni në media, me qëllim krijimin e alibisë dhe çorientimin e opinionit publik, që të mos merret vesh e vërteta. Pse menjëherë pas marrjes në pyetje në Prokurori, Ilir Meta e mbajti vrapin në zyrën e ministrit të Brendshëm? Cili është plani i tyre? Çfarë alibie po gatuajnë në errësirë kumbarët në pushtet?”, – vijoi Paloka. Në përfundim, në emër të Partisë Demokratike, Paloka i bëri thirrje Kryeparlamentarit Meta të japë dorëheqjen nga kryesimi i Kuvendit dhe t’u nënshtrohet hetimeve pa pengesa që vijnë nga postet politike.
als_Latn als_Latn als_Latn als_Latn als_Latn als_Latn als_Latn pap_Latn als_Latn als_Latn als_Latn als_Latn als_Latn als_Latn